擬古  其一三
作者：田錫
朝代：宋

paragraphs: 余聞靈鳳膠，可以續繼弦。
又聞返魂香，招魂以其煙。
因念三季時，人爲世態遷。
遷之不自覺，純信成險艱。
中含妬與忌，外即怡溫顔。
覆人如覆舟，先示其甘言。
中夜蹈虎尾，霧海生波瀾。
投彼機會時，傾亡果忽然。
願得靈鳳膠，續之於仁賢。
願得返魂香，返其淳化源。
免令古樂府，高歌行路難。